รู้กันอีกนิดกับอันดับเครดิตของธนาคารความเสี่ยงด้านการเงิน
ในการพิจารณาฐานะและความแข็งแกร่งทางการเงินของธนาคารนั้น เราเรียกว่าการวิเคราะห์ความเสี่ยงด้านการเงิน (Financial Analysis)
19 ม.ค. 2555

ในการพิจารณาฐานะและความแข็งแกร่งทางการเงินของธนาคารนั้น เราเรียกว่าการวิเคราะห์ความเสี่ยงด้านการเงิน (Financial Analysis) 
ซึ่งนอกจากการพิจารณาในด้านความสามารถในการทำกำไรจากการดำเนินงานแล้ว จะมีการคำนึงถึงด้านความเสี่ยงในการดำเนินงานด้วย ซึ่งการพิจารณาในส่วนนี้สะท้อนได้จากการบริหารจัดการเงินกองทุนของธนาคาร
เงินกองทุนของธนาคารเป็นปัจจัยหนึ่งที่สำคัญ ที่แสดงถึงความแข็งแกร่งและความมั่นคงของธนาคาร โดยแต่ละธนาคารนั้นจะมีการกันเงินเข้ากองทุนเก็บเป็นเงินสำรองไว้ โดยอย่างน้อยต้องเป็นไปตามกฎหมายที่หน่วยงานทางการกำหนด ซึ่งในประเทศไทยนั้นธนาคารแห่งประเทศไทยเป็นผู้กำหนดกฎเกณฑ์แนวทางในจัดการเงินกองทุนของธนาคาร โดยกำหนดเป็นสัดส่วนเงินกองทุนต่อสินทรัพย์เสี่ยงเอาไว้ในอัตราหนึ่ง เพื่อใช้รองรับความเสียหายที่อาจจะเกิดขึ้นจากการดำเนินธุรกิจต่างๆ ของธนาคาร เช่น การให้สินเชื่อ การลงทุน หรือการก่อภาระผูกพันต่างๆ เป็นต้น 
สำหรับธุรกิจธนาคารพาณิชย์ ซึ่งทั่วโลกนั้นมีความเกี่ยวกันกับการดำรงเงินกองทุน จึงมีการกำหนดหลักเกณฑ์กลางๆ ที่เป็นสากลไว้ขึ้นมา โดยสถาบันกลางระดับโลกที่เรียกว่า Bank for International Setlement หรือเรียกย่อๆ ว่า BIS ซึ่งเป็นผู้ประกาศหลักเกณฑ์กลางเพื่อให้ประเทศสมาชิกใช้อ้างอิงกัน โดยในรายละเอียดอัตราของแต่ละประเทศนั้นจะเป็นเท่าใด ก็ขึ้นกับแต่ละประเทศจะกำหนด (BIS จัดตั้งขึ้น เพื่อเป็นสถาบันที่ช่วยพัฒนาและกำกับธนาคารพาณิชย์ให้มั่นคง และเป็นมาตรฐานเดียวกันในแต่ละประเทศสมาชิก ซึ่งประกอบด้วยกลุ่มประเทศ จี10 ที่มีธนาคารพาณิชย์ในระดับสากล (Internationally active banks) และประเทศสมาชิกอื่นๆ อีกร้อยกว่าประเทศ)
ด้วยความสำคัญของเงินกองทุนของธนาคารนี้เอง จึงมีการนำมาเป็นปัจจัยหนึ่งในการพิจารณาจัดอันดับเครดิตของธนาคารเพื่อใช้วัดสถานภาพความอยู่รอดของธนาคารจากการดำเนินงาน และโอกาสที่ต้องแบกรับผลขาดทุนและความเสี่ยงที่เกิดจากการดำเนินธุรกิจ 
ประเด็นในการพิจารณาจัดอันดับเครดิตก็ขึ้นอยู่กับสถาบันผู้จัดอันดับเครดิต โดยจะมีการพิจารณาหลายด้านประกอบกัน ทั้งด้านคุณภาพและส่วนประกอบของฐานเงินกองทุน ปริมาณ หรือมูลค่าหุ้นสามัญที่เรียกชำระแล้วซึ่งยิ่งมากยิ่งดี เนื่องจากถือเป็นแหล่งเงินกองทุนที่เป็นเงินทุนและมีคุณภาพมาก และแหล่งเงินกองทุนที่มีลักษณะคุณภาพด้อยลดลงไป เช่น หุ้นบุริมสิทธิ ตราสารกึ่งหนี้กึ่งทุน หุ้นกู้ด้อยสิทธิ หุ้นกู้แปลงสภาพ ส่วนเพิ่มจากการประเมินมูลค่าหุ้น มูลค่าเพิ่มจากการตีราคาที่ดิน ราคาสิ่งปลูกสร้าง ซึ่งในการพิจารณานั้นก็จะให้ความสำคัญแก่เงินกองทุนที่มีคุณภาพมาก มากกว่าเงินกองทุนที่มีคุณภาพด้อยกว่า นอกจากนี้ก็ยังมีการพิจารณาเปรียบเทียบระดับของเงินกองทุนกับระดับความเสี่ยงของสินทรัพย์ของธนาคารกับมาตรฐานแนวทางการดำรงเงินกองทุนที่กำหนดโดยหน่วยงานทางการ 
รู้กันมากขึ้นอีกนิด รักการเรียนรู้ ให้การลงทุนเป็นเรื่องสนุกนะครับ